Document ID: 32008D0860

A BIZOTTSÁG HATÁROZATA
(2008. október 29.)
a tagállamok 2008. évi halászati ellenőrzési, felügyeleti és megfigyelési programjaihoz nyújtott közösségi pénzügyi hozzájárulásról
(az értesítés a C(2008) 6262. számú dokumentummal történt)
(2008/860/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös halászati politika végrehajtására és a tengerjogra vonatkozó közösségi pénzügyi intézkedések létrehozásáról szóló, 2006. május 22-i 861/2006/EK tanácsi rendeletre (1), és különösen annak 21. cikkére,
mivel:
(1)
A tagállamok továbbították a Bizottságnak a 2008-ra szóló halászati ellenőrzési programjukat, valamint a programban szereplő projektek megvalósításakor felmerülő kiadások fedezésére szolgáló közösségi pénzügyi hozzájárulás iránti kérelmüket.
(2)
A 861/2006/EK rendelet 8. cikkének a) pontjában felsorolt tevékenységekre vonatkozó kérelmek közösségi finanszírozásban részesülhetnek.
(3)
A közösségi finanszírozás iránti kérelemnek meg kell felelnie a 391/2007/EK bizottsági rendeletben (2) meghatározott szabályoknak.
(4)
A közösségi pénzügyi hozzájárulás maximális összegeit és mértékét a 861/2006/EK rendelet 15. cikkében meghatározott határokon belül kell megállapítani, valamint meg kell határozni az odaítélés feltételeit.
(5)
A hozzájárulásra való jogosultság érdekében az automatikus helymeghatározási eszközöknek meg kell felelniük a műholdas hajómegfigyelési rendszerekre vonatkozó részletes rendelkezések megállapításáról szóló, 2003. december 18-i 2244/2003/EK bizottsági rendeletben (3) megállapított követelményeknek.
(6)
Az e határozatban előírt intézkedések összhangban vannak a Halászati és Akvakultúra-ágazati Bizottság véleményével,
ELFOGADTA EZT A HATÁROZATOT:
1. cikk
Tárgy
Ez a határozat a 861/2006/EK rendelet 8. cikkének a) pontjában említett, a közös halászati politikára vonatkozó monitoring és ellenőrzési rendszerek végrehajtása során 2008-ban felmerült tagállami kiadásokhoz adott 2008. évi közösségi pénzügyi hozzájárulásról rendelkezik. Megállapítja a közösségi pénzügyi hozzájárulás tagállamonkénti összegét, a közösségi pénzügyi hozzájárulás mértékét és az odaítélés feltételeit.
2. cikk
A fennálló kötelezettségvállalások teljesítése
A tagállamok biztosítják, hogy mindazon kifizetéseket, amelyek tekintetében visszatérítést igényelnek, az érintett tagállam 2012. június 30-ig teljesíti. A tagállam által e határidő lejártát követően teljesített kifizetések után nem jár visszatérítés. Az e határozathoz kapcsolódó költségvetési előirányzatokat legkésőbb 2013. december 31-ig megszüntetik.
3. cikk
Új technológiák és informatikai hálózatok
A halászati tevékenységek megfigyelésével, ellenőrzésével és felügyeletével kapcsolatos adatcsere hatékonyságát és biztonságát elősegítő számítógépes technológia megvásárlásával, telepítésével és az ahhoz nyújtott technikai támogatással, illetve az informatikai hálózatok létrehozásával összefüggő kiadásokra a támogatható kiadások 50 %-ának megfelelő pénzügyi hozzájárulás igényelhető az I. mellékletben megállapított határokon belül.
4. cikk
Automatikus helymeghatározási eszközök
(1) A hajók távolról, a halászati felügyelő központból, hajómegfigyelési rendszeren (VMS) keresztül történő megfigyelését lehetővé tévő automatikus helymeghatározási eszközök megvásárlásával és fedélzetre szerelésével összefüggő kiadásokra hajónként legfeljebb 4 500 EUR pénzügyi hozzájárulás igényelhető a II. mellékletben megállapított határokon belül.
(2) A támogatható kiadás első 1 500 EUR-ja után 100 %-os közösségi pénzügyi hozzájárulás jár az (1) bekezdésben előírt 4 500 EUR felső határon belül.
(3) A támogatható kiadás hajónkénti összegének 1 500 és 4 500 EUR közötti részére adott pénzügyi hozzájárulás nem haladhatja meg e kiadás 50 %-át.
(4) A jogosultság feltétele, hogy az automatikus helymeghatározási rendszerek feleljenek meg a 2244/2003/EK rendeletben megállapított követelményeknek.
5. cikk
Elektronikus adatrögzítő és jelentéstételi rendszerek
A halászati tevékenységek megfigyelésével, ellenőrzésével és felügyeletével kapcsolatos adatcsere hatékonyságát és biztonságát elősegítő elektronikus adatrögzítő és jelentéstételi rendszerek megvásárlásával, telepítésével és az ahhoz nyújtott technikai támogatással kapcsolatban valamely halászati felügyelő központban felmerült kiadásokra a támogatható kiadások 50 %-ának megfelelő pénzügyi hozzájárulás igényelhető a III. mellékletben megállapított határokon belül.
6. cikk
Elektronikus adatrögzítő és jelentéstételi eszközök
(1) A halászati tevékenységekről szóló adatok rögzítésére és a halászati felügyelő központnak történő elektronikus jelentéstételre szolgáló elektronikus adatrögzítő és jelentéstételi eszközök megvásárlásával és fedélzetre szerelésével összefüggő kiadásokra hajónként legfeljebb 4 500 EUR pénzügyi hozzájárulás igényelhető a IV. mellékletben megállapított határokon belül.
(2) Az elektronikus adatrögzítő és jelentéstételi eszközök megvásárlásával és fedélzetre szerelésével összefüggő kiadásokhoz nyújtott pénzügyi hozzájárulás mértéke 75 %, a (1) bekezdésben előírt 4 500 EUR határon belül.
(3) A jogosultság feltétele, hogy az elektronikus adatrögzítő és jelentéstételi eszközök feleljenek meg az 1966/2006/EK tanácsi rendeletben (4) és az 1566/2007/EK bizottsági rendeletben (5) megállapított követelményeknek.
7. cikk
Kísérleti projektek
Az új ellenőrzési technológiákkal kapcsolatos kísérleti projektekkel összefüggő kiadásokra a támogatható kiadások 50 -ának megfelelő pénzügyi hozzájárulás igényelhető az V. mellékletben megállapított határokon belül.
8. cikk
Képzés
A halászat területén végzett ellenőrzési, felügyeleti és megfigyelési feladatokért felelős köztisztviselők képzési és csereprogramjaival összefüggő kiadásokra a támogatható kiadások 50 %-ának megfelelő pénzügyi hozzájárulás igényelhető a VI. mellékletben megállapított határokon belül.
9. cikk
Kiadások felmérése
A közös halászati politika ellenőrzésével összefüggő kiadások felmérését végző rendszer megvalósítása során felmerülő kiadásokra a támogatható kiadások 50 %-ának megfelelő pénzügyi hozzájárulás igényelhető a VII. mellékletben megállapított határokon belül.
10. cikk
Szemináriumok és médiaeszközök
A felelőtlen és jogellenes halászat elleni küzdelem szükségességének és a közös halászati politikát érintő szabályok végrehajtásának halászokkal és más szereplőkkel, például ellenőrökkel, államügyészekkel, bírákkal, valamint a közvéleménnyel való fokozottabb megismertetését célzó kezdeményezések, többek között szemináriumok szervezése és médiaeszközök felhasználása kapcsán felmerülő kiadásokra a támogatható kiadások 75 %-ának megfelelő pénzügyi hozzájárulás igényelhető a VIII. mellékletben megállapított határokon belül.
11. cikk
Halászati őrjáratot végző hajók és légi járművek
(1) A tagállamok illetékes hatóságai által a halászati tevékenységek vizsgálatához és felügyeletéhez használt hajók és légi járművek megvásárlásával és korszerűsítésével összefüggő kiadásokra a tagállamoknál felmerült támogatható kiadások 50 %-ának megfelelő pénzügyi hozzájárulás igényelhető a IX. mellékletben megállapított határokon belül.
(2) Az egyes tagállamok tekintetében a IX. mellékletben meghatározott pénzügyi hozzájárulást az érintett hajók és légi járművek vizsgálati és felügyeleti célú használata alapján kell kiszámítani, teljes éves tevékenységük százalékos arányában, a tagállamok által bejelentettek szerint.
12. cikk
Ennek a határozatnak a tagállamok a címzettjei.
Kelt Brüsszelben, 2008. október 29-én.

Labels: 11
8
6
12
15